Ope brief: Wit mense erf rykdom, swart mense erf armoedeDr. Dirk Hermann (Foto: Reint Dykema) Geagte President Ramaphosa Ek sien u sê wit mense het rykdom geërf en swart mense het armoede geërf. U is reg, ek het rykdom van my pa geërf – ŉ rykdom van geloofswaarhede, waardes en werksetiek, ŉ rykdom wat ek ook aan my kinders oordra. Kan ek u aan my pa voorstel? Sy naam is Marthinus. Hy is nou 86. Hy is in 1936 in die tyd van die depressie en die arm Afrikaner-vraagstuk gebore. Toe sy ma twee was, was sy in ŉ konsentrasiekamp en sy ouma is in die kamp dood. Hy was die erfgeslag van die vergrype van die Anglo-Boereoorlog. Hulle was arm. Hy sê almal het maar karige besittings gehad. In daardie stadium was een derde van Afrikaners werkloos en twee derdes was arm. Hy vertel trots dat hy op hoërskool sy eerste langbroek van die diakonie van die kerk gekry het. My pa se ouers was gelowige mense. Tot ŉ groot mate is my pa Marthinus deur sy ma grootgemaak. Hy skryf drie aangrypende gedigte. Die eerste se titel “Armoede” en die tweede “Pyn.” “Armoede” beskryf in detail hoe armoede lyk en in “Pyn” word beskryf hoe dit voel. Die derde gedig is “Lig” wat handel oor die deurbreek deur die duister. Sy ma het nie veel gehad nie, maar my pa erf groot. Hy erf wat sy ma hom leer: glo in die Here, streef jou roeping na, leer en werk hard, wees eerlik en help ander. Dit is met daardie erfporsie wat my pa die wêreld ingaan. ŉ Familievriend help om studiehulp te reël. My pa woeker toe met sy erfporsie. Hy glo in die Here, streef sy roeping na, leer en werk hard. Hy was eerlik en sy lewe lank help hy ander. Uit armoede en pyn het hy sukses behaal en dit is wat sy arm ma hom laat erf het. Ons is vyf kinders en ek het ŉ wonderlike pa en ma. Pa en ma is bejaard en word deur ons versorg. Ons kinders gaan nie ŉ groot finansiële erfporsie kry nie want Pa het sy hele lewe vir ander gegee en ander gehelp. Ons erf egter groot uit dít wat Pa en Ma ons geleer het. Ons is geleer ons moet in die Here glo, ons roeping nastreef, hard leer en werk, eerlik wees en ander help. Pa is siek, maar ek sit nou nog by hom en gesels en erf wysheid van hom. Dirk saam met sy vrou, Elsha, en hul dogters, Marisha, Minè, Elzaan en Hanri. (Foto: Verskaf) Ek het vier dogters en ek deel reeds hul erfporsie met hulle: glo in die Here, streef jul roeping na, leer en werk hard, wees eerlik en help ander. Enige finansiële erflating, selfs groot erflatings, raak binne ŉ geslag op, maar dít wat my pa van sy ma geërf het, strek oor geslagte. Dit is wat mense suksesvol maak, mnr. Ramaphosa. U lees die situasie heeltemal verkeerd. Wat is u erflating aan jongmense? U sê hulle het armoede geërf en u erflating aan hulle is rassewetgewing. Hulle erf ŉ stelsel wat hulle moet laat opstaan. U gee nie vir hulle die instrumente om self verantwoordelikheid te neem nie. Die stelsel moet verantwoordelikheid neem. U erflating is lewenslange verslawing aan ŉ stelsel. Die gevolge daarvan sien ons. Ons sien meer armoede, plundering van die stelsel, infrastruktuur wat inplof, disfunksionele skole, mediese dienste wat nie werk nie, en so meer. U erflating van ŉ stelsel en ŉ sentrale staat wat sal red, vernietig mense se toekoms. Dit laat armoede na. U groot oplossing vir die krisis van u mense is ŉ verstikkende rassestelsel. Dit is ŉ vernietigende erfporsie. Mense wat wag vir ŉ stelsel om hulle te red sal slawe bly en sal misluk. Ek verkies eerder om iets anders aan my kinders na te laat –dít wat my pa van sy ma geërf het en ek van my pa: glo in die Here, streef jou roeping na, leer en werk hard, wees eerlik en help ander. My kinders en hul kinders gaan suksesvol wees ten spyte van u rasseregulasies. U gaan dan verstom wees dat hulle suksesvol is en dan gaan u met meer rasseregulasies u mense probeer help. Meer van ŉ verkeerde ding lei nie tot beter uitkomste nie. Meneer die president, dink mooi na oor wat u aan die volgende geslag wil nalaat. Vriendelike groete Dirk Hermann Bestuurshoof van Solidariteit en die pa van vier dogters